**Дзяржаўная ўстанова адукацыі**

**“Каладнянскі вучэбна-педгагічны комплекс яслі-сад – базавая школа”**

Урок па вучэбным прадмеце “Літаратурнае чытанне”

ў 2 класе

(Расціслаў Бензярук “Шпак і Верабей”)

**Падрыхтавала**

настаўнік 4 класа

Базар Наталля Мікалаеўна

**Тэма:** Расціслаў Бензярук “Шпак і Верабей”.

**Мэта:** пазнаёміць вучняў з задачамі новага раздзела і спрыяць фарміраванню чытацкіх ўменняў у час вывучэння казкі Р. Бензярука “Шпак і верабей”.

**Задачы:** фарміраваць чытацкія ўменні праз вызначэнне персанажаў у аўтарскай казцы, іх рысаў характару на аснове паводзін і думак, фармуляваць тэму і вызначаць асноўную думку твора; развіваць вусную мову дзяцей; выхоўваць у другакласнікаў на прыкладзе персанажаў твора пачуццё любові да Радзімы.

**Абсталяванне:** мультымедыйная прэзентацыя, ліст папараці, партрэт Р. Бензярука, малюнкі з выявамі вераб’я і шпака, аўдыёзапісы галасоў вераб’я, шпака і іншых птушак з сайта <https://ptushki.org>; карткі для маўленчай размінкі, карткі з крыжаванкай, карткі з астравамі, карткі з сілуэтамі птушак.

**І Арганізацыйны момант.**

**ІІ. Актуалізацыя ведаў.**

– Якое сёння надвор’е?

– Якая зараз пара года?

– Якія вершы пра вясну вы ведаеце? Прачытайце іх на памяць.

**ІІІ. Маўленчая размінка.**

– Прапаную на некаторы час стаць паэтамі. На дошцы вы бачыце карткі са словамі: красавік, палескай, кветкі, пералескі. Я вам прапаную радкі верша, у якім не хапае слоў. Вам патрэбна замест шматкроп’я ўставіць прапушчаныя словы, каб атрымаўся верш.

Крочыць смела … (красавік),

Па зямлі … (палескай).

Апранае дрэвы, … (кветкі),

Лашчыць … (пералескі).

– Прачытайце выразна атрыманы верш.

**ІV. Паведамленне тэмы і мэт урока.**

*Дзеці пад кіраўніцтвам настаўніка прагназуюць тэму і задачы ўрока.*

**V. Вывучэнне і замацаванне новага матэрыялу.**

***1. Знаёмства з новым раздзелам “З любоўю да роднага краю”.***

– Разгледзьце малюнак-калаж на с.95 вучэбнага дапаможніка.

– Назавіце, што на ім адлюстравана.

– У што апрануты хлопчык, дзяўчынка і жанчына? Аб чым сведчыць іх адзенне? Колер валасоў?

– Чаму, на вашу думку, хлопчык іграе на скрыпцы, а не на якім-небудзь іншым музычным інструменце?

– Што за стажкі знаходзяцца ў правым верхнім вугле малюнка?

– Якія кветкі трымае ў руках жняя? Што яны сабой увасабляюць? *(Валошкі, або васількі, таксама з’яўляюцца ўвасабленнем нашай Радзімы.)*

– Па чым можна здагадацца, што на малюнку паказана прырода Беларусі?

– Лісток якой расліны мастак адлюстраваў на пярэднім плане? Чаму менавіта папараці?

– Здагадайцеся, на якую тэму будуць напісаны вершы, апавяданні, казкі і іншыя творы, што змешчаны ў гэтым раздзеле.

*Знаёмства з мэтамі раздзела “З любоўю да роднага краю”, якія стануць арыенцірам будучых урокаў літаратурнага чытання.*

***2. Знаёмства з біяграфіяй Расціслава Бензярука.***

*Дэманстрацывя партрэта пісьменніка*

*Слова настаўніка*

– Расціслаў Мацвеевіч Бензярук нарадзіўся ў Брэсцкай вобласці – у вёсцы Стрыганец Жабінкаўскага раёна 27 лютага 1944 года. Яго бацька, Мацвей Усцінавіч, быў салдатам, загінуў у час Вялікай Айчыннай вайны (у 1945 годзе).

Сям’я не галадала, але і не жыла багата, бераглі кожную капейку. Расціслаў Мацвеевіч, успамінаючы дзяцінства, расказваў, што аднойчы ён з мамай пайшоў у магазін. Мама спытала тады ў сына, што ён хацеў бы, каб яна купіла яму: кніжку ці цукеркі?

– Як вы думаеце, што ён адказаў маме?

– Дык вось. Маленькі Расціслаў тады яшчэ не хадзіў у школу, але, гледзячы як вучыцца яго старэйшы брат, таксама навучыўся чытаць. І замест цукерак хлопчык папрасіў купіць кнігу. Гэта была кніга на беларускай мова Льва Талстога “Два таварышы”. Мама пашкадавала сынка і купіла яму яшчэ і маленькі кулёчак цукерак-падушачак. “Кніжка была з чорна-белымі малюнкамі, надрукаваная на грубай, шэрай паперы, а якое меў я шчасце!”, – успамінаў Расціслаў Бензярук.

– Будучы паэт добра вучыўся ў школе, скончыў педагагічны інстытут і стаў працаваць настаўнікам мовы і літаратуры ў Лунінецкім раёне, працаваў у газеце.

– А потым ён пачаў пісаць апавяданні, казкі для дзяцей. Так і стаў дзіцячым пісьменнікам. Потым быў выдадзены зборнік казак “Зайцаў кажушок”. Яго творы можна ўбачыць на старонках падручнікаў літаратурнага чытання для малодшых школьнікаў, многія казкі можна прачытаць у часопісах “Вясёлка”, “Лесавік”, “Алеся”.

*Дэманстрацыя зборніка “Зайцаў кажушок”, часопісаў з творамі Р. Бензярука, вокладак кніг пісьменніка на слайдах.*

***3. Работа з творам “Шпак і верабей”.***

*Першасны сінтэз*

*Слоўнікавая работа*

– Пазнаёмімся з лексічным значэннем слова ўдосталь на с. 96 вучэбнага дапаможніка.

*Прагназаванне зместу твора па загалоўку і ілюстрацыі*

– Ведаючы назву твора і гледзячы на ілюстрацыю да яго на с. 97 адкажыце, аб чым будзе твор?

*Выразнае чытанне літаратурнай казкі “Шпак і Верабей” настаўнікам.*

– Я буду чытаць твор, а вы потым адкажаце, ці пацвердзіліся вашы меркаванні.

*Праверка першаснага ўспрымання твора*

– Ці пацвердзіліся вашы меркаванні?

– Чым спадабаўся вам твор Расціслава Бензерука? Чаму?

– Да якога жанру літаратуры адносіцца гэты твор? Чаму? *(Казка, бо птушкі размаўляюць на мове чалавека.)*

– Якія віды казак вы ведаеце? (Каз-кі пра жывёл, чарадзейныя, бытавыя.)

– Як часцей за ўсё будуюцца казкі? (Зачын, асноўная частка, канцоўка.)

– Якімі словамі можа пачынацца казка? (“Жылі-былі…”, “Даўно яно было ці нядаўна…” і г.д.)

– Як заканчваюцца казкі? (“Тут і казцы канец”, “Праўду кажуць старыя: людзей слухай, а свой розум май”, “Вось вам і казка, а мне абаранкаў вязка”.)

*Фізкультхвілінка*

*Аналіз твора і другасны сінтэз*

– Прачытайце казку самастойна, каб адказаць на пытанні: “Пра якіх дзейных асоб апавядаецца ў казцы?”, “Ці спадабаліся яны вам? Чаму?”

– Пра якіх дзейных асоб апавядаецца вам у казцы?

– Ці спадабаліся яны вам? Чаму?

– А якія поры года ўпамінаюцца ў творы?

*Адказы на пытанні па змесце казкі*

– Чаму Шпак вырашыў ляцець у вырай?

– З якой просьбай звярнуўся Верабей да свайго суседа?

– Пра што думаў Верабей, калі жыў зімою ў чужой хатцы?

– Ці ўхваляеце вы яго думкі? Чаму?

– Што вы даведаліся пра жыццё Вераб’я і Шпака з іх гутаркі?

– Які адказ даў Шпак Вераб’ю наконт свайго вяртання на радзіму?

– Як вы гэта разумееце?

– Чаму Верабей не дужа паверыў адказу Шпака?

*Выбарачнае чытанне з мэтай вызначэння асноўнай думкі твора*

– У якіх радках заключана асноўная думка твора? Знайдзіце і прачытайце іх.

*Вызначэнне якасцей характару Шпака і Вераб’я*

*Разглядванне і вуснае апісанне малюнка да казкі (с. 97).*

– Які момант з казкі паказаны мастаком на ілюстрацыі? Чаму вы так лічыце? *(Паказаны эпізод прылёту Шпака з выраю. Абедзве птушкі знаходзяцца на фоне чыстага блакітнага неба і голых дрэў. На вуліцы вясна: на ствале бярозы зелянеюць маладзенькія лісточкі.)*

*Слуханне запісу спеваў вераб’я і шпака.*

– А ці чулі вы, як спявае шпак, верабей? Паслухайце запісы іх спеваў.

*Гімнастыка для вачэй (праводзіцца з дапамогай афтальматрэнажора ў класе.)*

*Чытанне казкі па ролях*

– Звярніцеся і прачытайце памятку “Як падрыхтавацца да чытання па ролях”, што змешчана на першым форзацы часткі другой вучэбнага дапаможніка.

– З якой інтанацыяй патрэбна чытаць словы аўтара? Шпака? Вераб’я?

– Прачытайце казку па ролях, перадаючы пачуцці і настрой яе персанажаў.

*Падзел твора на часткі*

– Падзелім твор на часткі і падбяром да кожнай з іх загалоўкі. Пра што будзе гаварыцца ў першай частцы?

– Аб чым пойдзе размова ў другой частцы?

– У трэцяй?

План:

1. У вырай.

2. Думкі вераб’я.

3. Шпак вярнуўся.

4. Родны край.

5. Верабей не зразумеў.

*Падрабязны пераказ зместу гэтага твора*

– Паспрабуем падрабязна пераказаць казку па нашым плане.

*Гутарка пра родны край*

*Інсцэніроўка казкі “Шпак і верабей”*

*Праблемнае пытанне*

– А што вы можаце зрабіць, каб у Вераб’ёў не ўзнікала дрэнных думак, каб паміж птушкамі не было спрэчак з-за жылля?

*Чытанне і адгадванне загадкі (с. 99 вучэбнага дапаможніка), складанне загадкі*

– Прачытайце загадку на с.99. Складзіце з літар адгадку. *(Шпак.)*

*Настаўнік дэманструе фотаздымак на слайдзе спачатку шпака, а затым і вераб’я.*

– Складзіце загадку пра вераб’я.

**VІ. Дамашняе заданне.**

– Падрыхтаваць падрабязны пераказ зместу казкі “Шпак і Верабей”.

**VІІ. Падвядзенне вынікаў урока.**

– Прачытайце прыказкі, змешчаныя на с. 99 вучэбнага дапаможніка. Растлумачце іх сэнс.

– Якая з прыказак найбольш адпавядае асноўнай думцы казкі Расціслава Бензярука “Шпак і Верабей”? *(Больш падыходзіць другая прыказка).*

– Конкурс “Пазнай вераб’я і шпака”. Патрэбна сярод галасоў іншых птушак пазнаць голас вераб’я і голас шпака. Калі вы ведаеце, чый голас гучыць, паднімайце картку з выявай гэтай птушкі.

– Разгадайце крыжаванку пра птушак.

1. Чорны хвост і белы бок,

Па кустоўі скок ды скок.

Заспявае, засакоча –

Доўга слухаць не захлочаш. (Сарока.) *Міхась Пазнякоў.*

2. Гэта смелы … (крыжадзюб),

Не баіцца ён завей.

Лес яловы вельмі ж люб

Для яго малых дзяцей. *Васіль Вітка.*

3. Ах, якая прыгажосць! –

Так аздобіў елку хтось.

Як пунсовыя шары,

То паселі … (снегіры). *Міхась Пазнякоў*.

4. Шапачка маленькая,

Камізэлечка нятканая,

Кафтанік рабенькі,

Ды ходзіць босенькі. (Верабей.) *Народная.*

5. Разбудзілі мяне рана

Галасістыя … (шпакі).

Я стаю ўсхваляваны:

– Малайчыны, спевакі! *Ніна Галіноўская.*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  | 4  В |  |  |  |  |
|  |  |  |  |  |  | 3 С | Н | Е | Г | І | Р | Ы |
|  | 1  С |  |  | 5  Ш |  |  |  | Р |  |  |  |  |
|  | А |  |  | П |  |  |  | А |  |  |  |  |
| 2К | Р | Ы | Ж | А | Д | З | Ю | Б |  |  |  |  |
|  | О |  |  | К |  |  |  | Е |  |  |  |  |
|  | К |  |  | І |  |  |  | Й |  |  |  |  |
|  | А |  |  |  |  |  |  |  |  |  |  |  |

*Слова пра грамадскую арганізацыю “Ахова птушак Бацькаўшчыны” (*[*https://ptushki.org*](https://ptushki.org)*).*

– Грамадская арганізацыя «Ахова птушак Бацькаўшчыны» працуе дзеля захавання разнастайнасці відаў і экасістэм у Беларусі шляхам далучэння насельніцтва да актыўнай аховы прыроды. Вы і вашы бацькі таксама можаце далучыцца да гэтай арганізацыі і рабіць шмат чаго на карысць роднай прыроды, на карысць захавання птушак.

**VІІІ. Рэфлексія.**

– У вас на стале ляжаць сілуэты розных птушак. Вазьміце адзін з іх і прымацуйце на любы з астравоў. Калі вы добра працавалі на ўроку, шмат чаго даведаліся, то пасяліце птушачку на “Востраў адкрыццяў”. Калі ў вас многа чаго не атрымалася, засталіся пытанні, то прымацуйце выяву птушкі на “Востраве пытанняў”. Калі вы нічога не даведаліся на ўроку, то прымацуйце птушачку на “Пустым Востраве”.